ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ της 9ης Μαρτίου 1998 για τη σύσταση της ομάδας του κώδικα δεοντολογίας (φορολογία των επιχειρήσεων) (98/C 99/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΕΙ ότι το Συμβούλιο και οι αντιπρόσωποι των κυβερνήσεων της κρατών μελών, συνελθόντες στα πλαίσια του Συμβουλίου, θέσπισαν την 1η Δεκεμβρίου 1997, ψήφισμα σχετικό με ένα κώδικα δεοντολογίας για την φορολογία των επιχειρήσεων (1), η παράγραφος Θ του αποίου προβλέπει ότι θα συσταθεί από το Συμβούλιο μια ομάδα για την αξιολόγηση των φορολογικών μέτρων τα οποία μπορεί να εμπίπτουν στο πεδίο εφαρμογής του κώδικα και για την επίβλεψη της παροχής πληροφοριών σχετικά με τα μέτρα αυτά,

2. ΕΠΙΒΕΒΑΙΩΝΕΙ τη σύσταση ομάδας του κώδικα δεοντολογίας (φορολογία των επιχειρήσεων) (στο εξής αποκαλουμένης «ομάδας»), που ιδρύεται στα πλαίσια του Συμβουλίου, και θα αξιολογεί τα φορολογικά μέτρα που μπορεί να εμπίπτουν στο πεδίο εφαρμογής του κώδικα δεοντολογίας για την φορολογία των επιχειρήσεων και θα επιβλέπει την παροχή πληροφοριών για τα μέτρα αυτά, χωρίς να θίγονται οι αντίστοιχες αρμοδιότητες των κρατών μελών και της Κοινότητας στους τομείς που καλύπτουν οι εργασίες της ομάδας και με την επιφύλαξη του άρθρου 151 της συνθήκης για την ίδρυση της Ευρωπαϊκής Κοινότητας, όσον αφορά την προετοιμασία των εργασιών του Συμβουλίου,

3. ΣΗΜΕΙΩΝΕΙ ότι, στις εργασίες της ομάδας, αποδίδεται πολιτική σημασία και συμφωνεί ότι αυτό θα πρέπει να αντικατοπτρίζεται στο διορισμό από κάθε κράτος μέλος και την Επιτροπή ενός αντιπροσώπου υψηλού επιπέδου και ενός αναπληρωματικού μέλους. Τα κράτη μέλη και η Επιτροπή δύνανται επίσης να διορίσουν δυό αναπληρούντες οι οποίοι θα αντικαθιστούν τον αντιπρόσωπο υψηλού επιπέδου ή το αναπληρωματικό μέλος εάν ουδείς από αυτούς δύναται να παραστεί σε συνεδρίαση της ομάδας,

4. ΣΥΜΦΩΝΕΙ ότι, ο πρόεδρος της ομάδας, ο οποίος διορίζεται μεταξύ των αντιπροσώπων των κρατών μελών θα έχει διετή θητεία από την ημερομηνία διορισμού. Εάν ο πρόεδρος παύσει να ασκεί το αξίωμά του προτού παρέλθει η περίοδος αυτή, η έδρα καταλαμβάνεται από τον πρώτο αντιπρόεδρο, έως ότου διοριστεί νέος πρόεδρος,

5. ΕΚΦΡΑΖΕΙ την πεποίθηση του ότι, ο πρόεδρος θα διορίζεται με κοινή συμφωνία, συμφωνεί όμως ότι, εάν παραστεί ανάγκη ο πρόεδρος θα εκλέγεται από την πλειοψηφία των αντιπροσώπων υψηλού επιπέδου της ομάδας,

6. ΣΥΜΦΩΝΕΙ ότι, το κράτος μέλος ο αντιπρόσωπος του οποίου διορίστηκε πρόεδρος, θα έχει δύο αντιπροσώπους στην ομάδα, για τη διάρκεια της θητείας του προέδρου,

7. ΣΥΜΦΩΝΕΙ ότι, τον πρώτο αντιπρόεδρο θα ορίσει, μεταξύ των αντιπροσώπων των κρατών μελών, η αντιπροσωπία που ασκεί την προεδρία του Συμβουλίου, για τη διάρκεια της θητείας της, και ότι ένα δεύτερο αντιπρόεδρο θα ορίσει η αντιπροσωπία που θα προεδρεύσει του Συμβουλίου αμέσως μετά για το εξάμηνο πριν από την έναρξη της θητείας της,

8. ΣΥΜΦΩΝΕΙ ότι, εάν κράτος μέλος του προέδρου ασκεί την προεδρία του Συμβουλίου, ή πρόκειται να την ασκήσει αμέσως μετά, αυτό το κράτος μέλος δεν θα διορίσει αντιπρόεδρο κατά τη διάρκεια της θητείας του προέδρου και, συνεπώς, η ομάδα θα έχει μόνον έναν αντιπρόεδρο για την περίοδο αυτή,

9. ΣΥΜΦΩΝΕΙ ότι, οι ανωτέρω κανόνες των παραγράφων 4 ως 8 θα αναθεωρηθούν δύο χρόνια μετά την ημερομηνία διορισμού του πρώτου προέδρου της ομάδας,

10. ΣΥΜΦΩΝΕΙ ότι, ο πρόεδρος και οι αντιπρόεδροι μαζί με έναν αντιπρόσωπο της Επιτροπής και επικουρούμενοι από τη Γενική Γραμματεία του Συμβουλίου, συνιστούν προπαρασκευαστική ομάδα η οποία θα επικουρεί την ομάδα στις εργασίες της 7 σημειώνει τον σημαντικό ρόλο της Επιτροπής για την υποστήριξη των εργασιών της ομάδας, όπως προβλέπεται από τον κώδικα δεοντολογίας, κυρίως την παράγραφο 1, και για συμμετοχή στις επακόλουθες εργασίες της ομάδας 7 σημειώνει επίσης ότι, εφ' όσον η ομάδα λειτουργεί στα πλαίσια του Συμβουλίου, χρέη γραμματείας θα ασκεί η Γενική Γραμματεία του Συμβουλίου, είναι δε πεπεισμένο ότι, η Γενική Γραμματεία του Συμβουλίου και η Επιτροπή θα τηρούν στενή επαφή για την ανάπτυξη κοινής αντιμετώπισης, η οποία θα εξασφαλίζει πραγματική και αποτελεσματική σχέση εργασίας,

11. ΣΥΜΦΩΝΕΙ ότι, η ομάδα συνεδριάζει τουλάχιστον δύο φορές το χρόνο σε υψηλό επίπεδο για τη διευκόλυνση του πολιτικού προσανατολισμού των εργασιών της ομάδας και ότι συγκαλείται από τον πρόεδρο με δική του πρωτοβουλία ή μετά από αίτημα τουλάχιστον του ενός τρίτου των μελών της,

12. ΣΥΜΦΩΝΕΙ ότι, με την επιφύλαξη της τυπικής συμφωνίας του Συμβουλίου, για την διευκόλυνση των εργασιών της ομάδας, είναι δυνατόν να συγκροτηθούν, μια ή περισσότερες υποομάδες για την εξέταση ειδικών θεμάτων,

13. ΣΥΜΦΩΝΕΙ ότι, οι εργασίες της ομάδας πρέπει να είναι εμπιστευτικές,

14. ΣΥΜΦΩΝΕΙ ότι, οι εκθέσεις που η ομάδα θα υποβάλει στο Συμβούλιο θα αντικατοπτρίζουν είτε την ομόφωνη γνώμη των μελών της είτε τις διάφορες απόψεις που εκφράστηκαν κατά τις εργασίες,

15. ΣΥΜΦΩΝΕΙ ότι, οι τυχόν περαιτέρω διαδικαστικοί κανόνες της ομάδας είναι δυνατόν να θεσπισθούν, με την επιφύλαξη της τυπικής συμφωνίας του Συμβουλίου.

(1) ΕΕ C 2 της 6.1.1998, σ. 2.